กรมควบคุมมลพิษ (คพ.) ตรวจพบค่าฝุ่นละออง PM 2.5 สูงขึ้นเกินค่ามาตรฐานเกือบทุกพื้นที่  ต้องเฝ้าระวังอย่างใกล้ชิด
กรมควบคุมมลพิษ (คพ.) ตรวจพบค่าฝุ่นละออง PM 2.5 สูงขึ้นเกินค่ามาตรฐานเกือบทุกพื้นที่ เนื่องจากการจราจรในกรุงเทพมหานครและปริมณฑลเพิ่ม ต้องเฝ้าระวังอย่างใกล้ชิดสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่กรุงเทพมหานครและปริมณฑลวันนี้ 7 มกราคม 2562 ภาพรวมคุณภาพอากาศอยู่ในระดับคุณภาพปานกลางถึงเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าระหว่าง 46 - 89 ไมโครกรัมต่อลูกบาศก์เมตร สูงขึ้นกว่าเมื่อวานนี้ 6 มกราคม 2562 เกือบทุกพื้นที่ เนื่องจากสภาพอากาศในช่วงเช้าลักษณะอากาศไม่เสถียรภาพ อากาศลอยตัวไม่ดี อุณหภูมิเพิ่มขึ้นตามความสูงในระดับล่าง สภาพอากาศปิด และลมสงบ นิ่ง มีเมฆบางส่วน รวมทั้งปริมาณการจราจรในกรุงเทพมหานครและปริมณฑลเพิ่มมากขึ้น หลังหมดช่วงวันหยุดยาวการระบายฝุ่นละอองไม่ดีนัก ซึ่งเกินมาตรฐานที่บริเวณริมถนนกาญจนาภิเษก เขตบางขุนเทียน , แขวงบางนา เขตบางนา , แขวงคลองจั่น เขตบางกะปิ , แขวงดินแดง เขตดินแดง , ริมถนนอินทรพิทักษ์ เขตธนบุรี , ริมถนนลาดพร้าว เขตวังทองหลาง , ริมถนนดินแดง เขตดินแดง , แขวงพญาไท เขตพญาไท , แขวงพลับพลา เขตวังทองหลาง , ต.นครปฐม อ.เมืองนครปฐม จ.นครปฐม , ต.บางกรวย อ.บางกรวย จ.นนทบุรี , ต.คลองหนึ่งอ.คลองหลวง จ.ปทุมธานี , ต.ทรงคนอง อ.พระประแดง จ.สมุทรปราการ , ต.ตลาด อ.พระประแดง จ.สมุทรปราการ , ต.ปากน้ำ อ.เมือง จ.สมุทรปราการ , ต.บางเสาธง อ.บางเสาธง จ.สมุทรปราการ , ต.อ้อมน้อย อ.กระทุ่มแบน จ.สมุทรสาคร และริมถนนคู่ขนานพระราม 2 อ.เมือง จ.สมุทรสาคร ส่วนค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 62 - 135 ไมโครกรัมต่อลูกบาศก์เมตร เกินมาตรฐานที่บริเวณริมถนนดินแดง เขตดินแดง ทั้งนี้ คพ. ได้ประสาน กทม. ดำเนินมาตรการป้องกันและแก้ปัญหา? PM2.5 อย่างเข้มงวดขึ้น เช่น การกวาดล้างถนน การฉีดพ่นละอองน้ำ และจะประสานหน่วยงานอื่นๆที่เกี่ยวข้องให้ดำเนินมาตรการอย่างเข้มงวดต่อไป สำหรับประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพควรหลีกเลี่ยงหรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง ที่สำคัญขอความร่วมมือประชาชนลดการใช้รถยนต์ส่วนบุคคล งดการเผาในที่โล่งทุกประเภท และขอความร่วมมือผู้ประกอบการรถโดยสารและรถขนส่งงดใช้รถยนต์ที่มีควันดำอย่างเด็ดขาด โดยประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai